fr fr id da da da da da da da da da da en en
Arne V. Schleschs Fond blev oprettet 29. januar 2013 efter stifteren Arne V. Schleschs testamentariske ønske. Arne V. Schlesch (23. oktober 1922 – 15. maj 2010) var oprindelig uddannet journalist, men forlod journalistfaget og startede i begyndelsen af 1950-erne en lille antikvitetsforretning i Hyskenstræde i det indre København. I 1958 forlod Arne Schlesch Danmark for at begynde et nyt liv i USA. På Manhattans Upper East Side i New York åbnede han en eksklusivt antikvitetsforretning, der samtidig dannede ramme om hans private hjem.
I USA blev Arne V. Schlesch hurtigt respekteret for sin enestående sans for udsøgte antikviteter, og han blev den, der åbnede amerikanernes øjne for skønheden i den nordiske møbelkunst. Antikviteterne blev først og fremmest købt, fordi Arne Schlesch gerne ville eje dem, hvorfor han altid i den amerikanske presse blev omtalt som den danske gentleman dealer. “Jeg køber antikviteter ikke for at gøre en god forretning, men fordi jeg elsker møbler, hvis herkomst jeg kender. Jeg er en samler, mere end jeg er en forhandler” udtalte han.
Før Arne V. Schlesch i 2001 flyttede tilbage til Danmark, blev størstedelen af hans samling solgt på Sotheby’s. Ved Arne V. Schleschs død i 2010 blev den resterende del af samlingen solgt på Bruun Rasmussens Kunstaktioner.
Se filmen (11 min.) om Arne V. Schlesch:
Proudly powered by WordPress · Theme: Suits by Theme Weaver